เบี้ยชีวิตโต16% 9เดือน2.7แสนล.
สมาคมประกันชีวิตไทยเผยเบี้ยประกันชีวิต สิ้นไตรมาส 3 เติบโต 16.4%
9 พ.ย. 2555

สมาคมประกันชีวิตไทยเผยเบี้ยประกันชีวิต สิ้นไตรมาส 3 เติบโต 16.4% 
นายสาระ ล่ำซำ นายกสมาคมประกันชีวิตไทย เปิดเผยว่า เบี้ยรับรวมของธุรกิจประกันชีวิตในช่วง 3 ไตรมาสที่ผ่านมา (ม.ค.-ก.ย.) มีจำนวน 2.78 แสนล้านบาท เติบโตเพิ่มขึ้นจากช่วงเดียวกันของปีก่อน 16.4% แยกเป็นเบี้ยรับปีแรก 8.9 หมื่นล้านบาท เติบโตเพิ่มขึ้น 20.3% และเบี้ยต่ออายุ 1.89 แสนล้านบาท เติบโตเพิ่มขึ้น 14.6% โดยมีอัตราความคงอยู่ของกรมธรรม์ 88% 
สำหรับยอดการเติบโตของธุรกิจประกันชีวิตในช่วงที่ผ่านมา มาจากการขายผ่านช่องทางต่างๆ ที่เข้าถึงประชาชนทุกระดับ โดยมาจากช่องทางขายผ่านตัวแทน 1.57 แสนล้านบาท หรือ 56.4% ช่องทางขายผ่านธนาคาร 1.04 แสนล้านบาท หรือ 37.4% ช่องทางขายผ่านทางโทรศัพท์ 8,896 ล้านบาทหรือ 3.2% และมาจากช่องทางอื่นๆ 7,840 ล้านบาทหรือ 3% 
“การที่ภาคธุรกิจประกันชีวิตมีอัตราการเติบโตที่สูงอย่างต่อเนื่อง เป็นเพราะการมีแบบผลิตภัณฑ์ที่หลากหลาย ตรงกับความสนใจของประชาชน การโฆษณาประชาสัมพันธ์ผ่านสื่อสาธารณะอย่างกว้างขวาง การจัดกิจกรรมส่งเสริมความรู้ความเข้าใจและการให้บริการที่โดดเด่น สามารถสร้างจุดสนใจให้กับประชาชนเห็นความสำคัญเกี่ยวกับการประกันชีวิตมากยิ่งขึ้น” นายสาระ กล่าว 
ทั้งนี้ ตั้งแต่ต้นปีที่ผ่านมาประชาชนซื้อกรมธรรม์ประกันชีวิตรายใหม่เพิ่มขึ้น 3.79 ล้านฉบับ เป็นกรมธรรม์ประกันชีวิตรายบุคคลแบบสามัญ 2.17 ล้านฉบับ กรมธรรม์คุ้มครองอุบัติเหตุ (พีเอ) 1.52 ล้านฉบับ กรมธรรม์แบบอุตสาหกรรม 9.7 หมื่นฉบับ และกรมธรรม์ประกันชีวิตรายกลุ่ม 4,251 ฉบับ
นายวิพล วรเสาหฤท กรรมการผู้จัดการใหญ่ บริษัท ไทยพาณิชย์ประกันชีวิต กล่าวว่า บริษัทได้เปิดตัวแบบประกันใหม่ “ประกันเลือกได้...ออมตามใจ” โดยมีจุดเด่นที่ให้ลูกค้าสามารถกำหนดระยะเวลาการออม ระยะเวลาความคุ้มครอง และค่าเบี้ยได้ตามความต้องการ รวมถึงรูปแบบในการวางแผนการเงิน ด้วยการรับประกันผลตอบแทนสูง ด้วยเงินคืน 5% ของทุนประกันภัยทุกปี หวังกระตุ้นยอดขายช่วงโค้งสุดท้ายของปีนี้ และผลักดันเบี้ยรับรวมให้ได้ถึง 3.2 หมื่นล้านบาทตามเป้าหมาย